Die Bakoe-staatsuniversiteit (BSU); (Azerbeidjans: Bakı Dövlət Universiteti (BDU)) is 'n openbare universiteit wat in Bakoe, Azerbeidjan geleë is. Dit is in 1919 deur die Parlement van die Azerbeidjanse Demokratiese Republiek gestig. Die universiteit het met die fakulteite van geskiedenis en filologie, fisika en wiskunde, en regte en geneeskunde begin, met 'n aanvanklike inskrywingsgetal van 1,094 studente. Die eerste rektor was Vasili Razoemofski, 'n voormalige professor in sjirurgie aan die Kazan-universiteit. In 1930 het die regering die universiteit beveel om ooreenkomstig 'n herorganisasie van hoër onderwys in die land te sluit. Die universiteit is vervang met die Hoër Pedagogiese Instituut. Die universiteit is egter in 1934 weer gevestig, en het voortgegaan om deur die uitdagings van die Tweede Wêreldoorlog te funksioneer, wat 'n tekort aan genoegsame fakulteitslede ingesluit het. Teen die universiteit se veertigste herdenking in 1959 het dit alreeds oor dertien fakulteite beskik. Die Azerbeidjanse Geneeskundige-universiteit en Azerbeidjanse Staatsuniversiteit vir Ekonomiese Studies het beide hul bestaan te danke aan die oorspronklike fakulteite by die BSU. Onder die gegradueerdes van die BSU tel twee voormalige presidente van Azerbeidjan, Abulfaz Elchibey en Heydar Aliyev.